РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/132-22

11. октобар 2022. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 11. ОКТОБРА 2022. ГОДИНЕ

Седница је почела у 11,05 часова.

 Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Никола Радосављевић, Тијана Давидовац, Владимир Обрадовић, Верољуб Стевановић, Ненад Митровић, Небојша Зеленовић, Војислав Вујић и Розалија Екрес.

Седници су присуствовали заменици чланова Одбора: Ђорђе Станковић (заменик Мирослава Алексића) и Дарко Јовановић (заменик др Александре Томић).

Седници нису присуствовали чланови Одбора: Душан Бајатовић и Бојана Букумировић, нити њихови заменици.

Седници су присуствовали и народни посланици: Тамара Миленковић-Керковић и Бошко Обрадовић.

На предлог председника, Одбор је већином гласова (13 гласова за, 1 члан Одбора није гласао) утврдио следећи

Д н е в н и р е д :

1. Разматрање Извештаја о раду Републичке комисије за заштиту права у поступцима јавних набавки у периоду од 1. јануара 2021. до 31. децембра 2021. године, који је поднела Републичка комисија за заштиту права у поступцима јавних набавки (број 02-555/22 од 30. марта 2022. године);
2. Разматрање Извештаја о спроведеном мониторингу Канцеларије за јавне набавке за 2021. годину, који је поднела Канцеларија за јавне набавке (број 02-550/22 од 29. марта 2022. године).

 Пре преласка на рад по утврђеним тачкама дневног реда, Одбор је већином гласова (11 гласова за, 1 уздржан, 2 није гласало), без примедби, усвојио записник са 4. седнице Одбора.

Пре преласка на рад, председник Одбора је подсетио да извештаје који су данас на дневном реду, Одбор разматра у складу са чланом 237. Пoсловника НС, што значи да о разматрању ових тачака подноси Народној скупштини извештај Одбора, са предлогом закључка ради разматрања и усвајања на једној од седница Народне скупштине.

**ПРВА ТАЧКА ДНЕВНОГ РЕДА**: **Разматрање Извештаја о раду Републичке комисије за заштиту права у поступцима јавних набавки у периоду од 1. јануара 2021. до 31. децембра 2021. године, који је поднела Републичка комисија за заштиту права у поступцима јавних набавки**

Верољуб Арсић је истакао да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи.

Сагласно наведеним одредбама Закона о јавним набавкама, Републичка комисија за заштиту права у поступцима јавних набавки 30. марта 2022. године, поднела је Народној скупштини Извештај о раду Републичке комисије за заштиту права у поступцима јавних набавки у периоду од 1. јануара 2021. до 31. децембра 2021. године. Затим је дао реч Хани Хукић, председници Републичке комисије за заштиту права у поступцима јавних набавки.

Хана Хукић је истакла да Извештај садржи све елементе који су предвиђени Законом о јавним набавкама и да се највећи део односи на предмете по којима је Комисија одлучивала. Детаљно су наведени подаци о предмету набавке, наручиоцу, понуђачу, иницијалној вредности набавке и о начину на који је Комисија одлучила у сваком појединачном случају набавке. Комисија је радила у пуном саставу, с тим што су у другој половини 2021. године, у складу са законом изабрана два нова члана, јер је претходним истицао мандат. Комисија је одржала 286 седница, на којима је донето хиљаду одлука, од чега је 759 одлука донето поводом захтева за заштиту права. Од тих одлука у 359 случајева је донето решење у којима су захтеви за заштиту права оцењени као основани и ти поступци јавних набавки су поништени. У већини случајева поступак је делимично поништен и наручиоцима је дат налог да отклоне неправилности. У око 43% случајева захтеви су одбијени као неосновани. Укупна процењена вредност јавних набавки о којима је комисија одлучивала износи око 128 милијарди динара, што је за око 22 милијарде више у односу на претходну годину. Комисија осим одлучивања по заштити права, у својој надлежности има и контролу сповођења својих одлука. У овом периоду поднето је 77 тужби Управном суду поводом одлука Комисије, од чега је 47 одбијено, а 19 је уважено.

У дискусији су учествовали: Ненад Митровић, Ђорђе Станковић, Владимир Обрадовић, Небојша Зеленовић, Никола Радосављевић, Верољуб Стевановић, Бошко Обрадовић, Верољуб Арсић и Тамара Миленковић-Керковић, чија су излагања тонски снимана.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (10 гласова за, 1 против, 2 уздржана, 1 није гласао) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава, сходно члану 203. став 2. Закона о јавним набавкама („Службени гласник РС“ број 91/19), размотрио је Извештај о раду Републичке комисије за заштиту права у поступцима јавних набавки у периоду од 1. јануара 2021. до 31. децембра 2021. године.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Као и

 П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ РЕПУБЛИЧКЕ КОМИСИЈЕ ЗА ЗАШТИТУ ПРАВА У ПОСТУПЦИМА ЈАВНИХ НАБАВКИ У ПЕРИОДУ ОД

1. ЈАНУАРА 2021. ДО 31. ДЕЦЕМБРА 2021. ГОДИНЕ

1. Прихвата се Извештај о раду Републичке комисије за заштиту права у поступцима јавних набавки у периоду од 1. јануара 2021. до 31. децембра 2021. године.

 2. Овај закључак објавити у „Службеном гласнику Републике Србије“.

**ДРУГА ТАЧКА ДНЕВНОГ РЕДА: Разматрање Извештаја о спроведеном мониторингу Канцеларије за јавне набавке за 2021. годину, који је поднела Канцеларија за јавне набавке**

Верољуб Арсић је подсетио да је чланом 180. став 1. Закона о јавним набавкама  прописано да Канцеларија за јавне набавке спроводи мониторинг над применом прописа о јавним набавкама, у циљу спречавања, откривања и отклањања неправилности које могу да настану или су настале у примени овог закона.

Ставом 6. наведеног члана прописано је да Канцеларија за јавне набавке припрема годишњи извештај о спроведеном мониторингу, који доставља Влади и Народној скупштини најкасније до 31. марта текуће године за претходну годину.

Сагласно наведеним одредбама закона, Канцеларија за јавне набавке је 29. марта 2022. године поднела  Народној скупштини Извештај о спроведеном мониторингу Канцеларије за јавне набавке за 2021. годину.

Затим је дао реч Сандри Дамчевић, директорки Канцеларије за јавне набавке.

Сандра Дамчевић је подсетила које су надлежности Канцеларије за јавне набавке. Истакла је да Канцеларија има 42 запослених, од чега је шесторо запослених ангажовано на пословима мониторинга над применом прописа о јавним набавкама. Циљ мониторинга је откривање, спречавање и отклањање неправилности настале у примени Закона о јавним набавкама. Канцеларија је поступала по захтевима за спровођење мониторинга од стране државних органа и привредних субјеката. У складу са Законом о јавним набавкама Канцеларија је подносила захтеве за покретање прекршајног поступка.

У дискусији су учествовали: Небојша Зеленовић, Тамара Миленковић-Керковић, Владимир Обрадовић и Верољуб Арсић, чија су излагања тонски снимана.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (11 гласова за, 1 уздржан), одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о спроведеном мониторингу Канцеларије за јавне набавке за 2021. годину, који је поднет Народној скупштини на основу члана 180. став 6. Закона о јавним набавкама („Службени гласник РС“, бр. 91/19).

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За известиоца Одбора и представника предлагача  на седници Народне скупштине одређен је Верољуб Арсић, председник Одбора.

Као и

        П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О СПРОВЕДЕНОМ МОНИТОРИНГУ КАНЦЕЛАРИЈЕ ЗА ЈАВНЕ НАБАВКЕ ЗА 2021. ГОДИНУ

1. Прихвата се Извештај о спроведеном мониторингу Канцеларије за јавне набавке за 2021. годину.
2. Овај закључак објавити у „Службеном гласнику Републике Србије“.

Седница је завршена у 13,50 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић